Intraoperacijska restrikcija volumena tekućine kod operacije karcinoma jednjaka: eksploratorno randomizirano kliničko istraživanje

**Cilj** Istražiti utječe li volumen tekućine koji se daje za vrijeme operacije jednjaka na izmjenu plinova u plućima i perfuziju tkiva.

**Postupci** Proveli smo unicentrično, randomizirano kliničko istraživanje. Istraživanje je uključilo pacijente s karcinomom jednjaka koji su podvrgnuti Lewis-Tannerovom postupku između lipnja 2011. i kolovoza 2012. na Klinici za torakalnu kirurgiju “Jordanovac,” u Zagrebu. Pacijenti su randomizirani (1:1) u skupinu koja je dobila restriktivni volumen intraoperativne tekućine (≤8 mL/kg/h) ili u skupinu koja je dobila slobodnu razinu volumena intraoperativne tekućine (>8 mL/kg/h). Mjerili smo promjene parcijalnog tlaka kisika (PaO2), udjela udahnutog kisika (FiO2), kreatinina i laktata za vrijeme i nakon operacije.

**Rezultati** Uključeno je 16 pacijenata (restriktivna skupina, n = 8; skupina sa slobodnim volumenom, n = 8). Početna vrijednost omjera PaO2/FiO2 (restriktivna skupina) bila je 345,01 ± 35,31, dok je vrijednost 6 sati nakon ekstubacije bila 315,51 ± 32,91; početni PaO2/FiO2 omjer (skupina sa slobodnim volumenom) bio je 330,11 ± 34,71, dok je vrijednost 6 sati nakon ekstubacije bila 307,11 ± 30,31. Početna vrijednost kreatinina (restriktivna skupina) bila je 91,91 ± 12,67, dok je vrijednost 6 sati nakon ekstubacije bila 100,88 ± 18,33; početna vrijednost kreatinina (skupina sa slobodnim volumenom) bila je 90,88 ± 14,99, dok je vrijednost 6 sati nakon ekstubacije bila 93,51 ± 16,37. Početna vrijednost laktata (restriktivna skupina) bila je 3,93 ± 1,33, dok je vrijednost 6 sati nakon ekstubacije bila 2,69 ± 0,91. Početna vrijednost laktata (skupina sa slobodnim volumenom) bila je 3.26 ± 1.25, dok je vrijednost 6 sati nakon ekstubacije bila 2,40 ± 1,08. Nije bilo značajne razlike između skupina ni u PaO2/FiO2 omjeru (P = 0,410) ni u razinama kreatinina (P = 0,410) i laktata (P = 0,574).

**Zaključak** Restrikcija intraoperativnog volumena tekućine ne utječe značajno ni na izmjenu plinova u plućima ni na perfuziju tkiva kod operacije karcinoma jednjaka.